28.01.2014

**GUVE RNUL REPUBLICII MOLDOVA**

**HOTĂRÎRE** nr. \_\_\_\_\_\_

din \_\_\_\_\_\_\_\_\_\_\_\_\_\_\_\_\_

Chişinău

**pentru aprobarea Regulamentului cu privire la modul de aplicare a facilităţilor fiscale stabilite în art. 103 alin. (1) pct. 29) al Codului fiscal nr. 1163-XIII din 24 aprilie 1997 şi art. 28 lit. q2) al Legii 1380-XIII din 20 noiembrie 1997 cu privire la tariful vamal**

Întru implementarea prevederilor art. 103 alin.(1) pct. 29 al Codului fiscal nr. 1163-XIII din 24 aprilie 1997 şi art. 28 lit. q2) al Legii 1380-XIII din 20 noiembrie 1997 cu privire la tariful vamal

**HOTĂRĂȘTE:**

1. Se aprobă Regulamentul cu privire la modul de aplicare a facilităţilor fiscale stabilite în art. 103 alin. (1) pct. 29) al Codului fiscal nr. 1163-XIII din 24 aprilie 1997 şi art. 28 lit. q2) al Legii nr. 1380-XII din 20 noiembrie 1997 cu privire la tariful vamal (se anexează).

2. Se abrogă Hotărîrea Guvernului pentru aprobarea Regulamentului cu privire la modul de aplicare a facilităţilor fiscale stabilite în art. 103 alin. (1) pct. 23) al Codului fiscal nr. 1163-XIII din 24 aprilie 1997 şi art. 28 lit. q) al Legii nr. 1380-XII din 20 noiembrie 1997 cu privire la tariful vamal nr. 102 din 30.01.2007 (Monitorul Oficial nr. 14-17/106 din 02.02.2007), cu modificările și completările ulterioare.

|  |  |
| --- | --- |
| **PRIM-MINISTRU**  **Contrasemnează:**  **Viceprim-ministru,**  **ministrul economiei**  **Ministrul finanțelor** | **IURIE LEANCĂ**  **Valeriu LAZĂR**  **Anatol ARAPU** |

**Aprobat prin**

**Hotărîrea Guvernului**

**nr. din 2014**

**REGULAMENT**

**cu privire la modul de aplicare a facilităţilor fiscale stabilite în art. 103 alin. (1) pct. 29) al Codului fiscal nr. 1163-XIII din 24 aprilie 1997 şi art. 28 lit. q2)**

**al** [**Legii nr. 1380-XIII din 20 noiembrie 1997**](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP199711201380) **cu privire la tariful vamal**

Regulamentul cu privire la modul de aplicare a facilităţilor fiscale stabilite în art. 103 alin. (1) pct. 29) al [Codului fiscal nr. 1163-XIII din 24 aprilie 1997](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP199704241163) şi art. 28 lit. q2) al [Legii nr. 1380-XIII din 20 noiembrie 1997](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP199711201380) cu privire la tariful vamal (în continuare - Regulament) este elaborat în baza prevederilor legale enunțate avînd drept scop implementarea unui mecanism eficient de acordare a facilităţilor sus-nominalizate.

**I. Dispoziţii generale**

**1.** În sensul prezentului Regulament se definesc următoarele noţiuni:

*active materiale pe termen lung* – active care îmbracă o formă fizică naturală, au o durată de funcţionare utilă mai mare de un an, se utilizează în activitatea întreprinderii sau se află în procesul creării şi care nu sunt destinate vînzării.

*active materiale pe termen lung uzurabile (epuizabile)* - active care au o durată de utilizare (exploatare, extracţie) limitată, la care se calculează uzura (epuizarea).

*valoarea în vamă a mărfii* - valoarea mărfii introduse pe sau scoase de pe teritoriul vamal, stabilită în scopul perceperii drepturilor de import;

*valoarea de intrare (valoarea de procurare sau valoarea istorică)* - suma mijloacelor băneşti achitate sau a echivalentelor acestora, sau valoarea venală sub altă formă de compensare, acordată la achiziţionarea sau crearea activelor materiale pe termen lung;

*proprietatea pe care se calculează uzura* - proprietatea materială reflectată în bilanţul contabil al contribuabilului folosită în activitatea de întreprinzător, a cărei valoare scade prezumtiv ca urmare a uzurii fizice şi morale, şi a cărei perioadă de exploatare este mai mare de un an, iar valoarea acesteia depăşeşte suma de 6000 lei.

**2.** În conformitate cu prevederile art. 103 alin. (1) pct. 29) al Codului fiscal, TVA nu se aplică la importul şi pentru livrările efectuate pe teritoriul republicii al activelor materiale pe termen lung utilizate nemijlocit la fabricarea produselor, la prestarea serviciilor şi/sau executarea lucrărilor, destinate includerii în capitalul statutar (social) în modul şi în termenele prevăzute de legislaţie.

**3.** În conformitate cu prevederile art. 28 lit. q2) al Legii cu privire la tariful vamal, sunt scutite de taxa vamală activele materiale pe termen lung utilizate nemijlocit la fabricarea produselor, la prestarea serviciilor şi/sau executarea lucrărilor, destinate includerii în capitalul statutar (social) în modul şi în termenele prevăzute de legislaţie.

**4.** Pentru a beneficia de facilităţile fiscale specificate la pct. 2 şi pct. 3 din prezentul Regulament, este necesară întrunirea cumulativă a următoarelor condiţii:

- activele materiale pe termen lung sunt destinate includerii în capitalul statutar (social);

- activele materiale pe termen lung destinate includerii în capitalul statutar (social), trebuie să fie utilizate pentru desfăşurarea genului de activitate indicat în documentele de constituire a agentului economic care introduce aceste active materiale pe termen lung în capitalul statutar (social);

- activele materiale pe termen lung trebuie să fie utilizate nemijlocit la fabricarea produselor, la prestarea serviciilor şi/sau executarea lucrărilor;

- uzura activelor materiale pe termen lung se raportează la costul produselor fabricate, serviciilor prestate şi/sau lucrărilor executate în procesul de producere şi/sau prestarea serviciilor şi executarea lucrărilor;

- activele materiale pe termen lung nu vor fi comercializate, transmise în arendă, locaţiune, uzufruct, leasing operaţional sau financiar pe parcursul a 3 ani din data validării declaraţiei vamale respective sau eliberării facturii fiscale

**5.** În cazul în care aceste active materiale pe termen lung se comercializează, se transmit în arendă, locaţiune, uzufruct, leasing operaţional sau financiar pînă la expirarea a 3 ani din data validării declaraţiei vamale respective sau eliberării facturii fiscale, TVA şi taxa vamală se va calcula şi se va achita de la valoarea în vamă în baza art. 1275 din Codul Vamal, sau valoare de intrare acestora conform art. 108 din Codul fiscal.

**6.** Prezentul Regulament se extinde asupra subiecţilor impozabili cu TVA, conform prevederilor Codului fiscal, şi/sau asupra plătitorilor taxei vamale, în conformitate cu Legea cu privire la tariful vamal.

**7.** Facilităţile fiscale și vamale prevăzute în pct. 2 şi pct. 3 din prezentul Regulament se aplică asupra activelor materiale pe termen lung utilizate nemijlocit la fabricarea produselor, prestarea serviciilor şi/sau executarea lucrărilor, destinate includerii în capitalul statutar (social) de către:

a) agentul economic (în capitalul social al căruia acestea sunt introduse), din contul venitului net şi/sau al capitalului de rezervă;

b) fondator, din contul propriu şi/sau al mijloacelor băneşti depuse de acţionari sau de asociaţi.

**8.** Activele materiale vor fi transmise efectiv societăţii în modul şi în termenele prevăzute de legislaţie şi conform actelor de constituire.

**II. Procedura de majorare a capitalului social**

**9.** Ulterior adoptării deciziei de majorare a capitalului social, fondatorul întreprinderii este obligat să depună actele pentru înregistrarea modificărilor la oficiul teritorial al Camerei Înregistrării de Stat, în conformitate cu [Legea nr. 220-XVI din 19 octombrie 2007](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP20071019220) privind înregistrarea de stat a persoanelor juridice şi a întreprinzătorilor individuali şi [Legea nr. 989-XV din 18 aprilie 2002](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP20020418989) cu privire la activitatea de evaluare.

**10.** La majorarea capitalului social al unei societăţi pe acţiuni se vor respecta suplimentar normele stabilite de Codul civil, adoptat la 13 iunie 2002, [Legea nr. 1134-XIII din 2 aprilie 1997](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP199704021134) cu privire la societăţile pe acţiuni, [Legea nr. 171-XVII din 11 iulie 2012](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP19981118199) cu privire la piaţa de capital, [Legea nr. 989-XV din 18 aprilie 2002](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP20020418989) cu privire la activitatea de evaluare şi [Hotărîrea Comisiei Naţionale a Pieței Financiare nr. 9/9 din 01 martie 2012](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=DEB519971229HOT6)  “Cu privire la aprobarea Instrucțiunii privind modul de înregistrare de stat a valorilor mobiliare”.

**11.** La majorarea capitalului social al unei societăţi cu răspundere limitată se vor respecta suplimentar normele stabilite de Codul civil, [Legea nr. 220-XVI din 19 octombrie 2007](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP20071019220) privind înregistrarea de stat a persoanelor juridice şi a întreprinzătorilor individuali, [Legea nr. 845-XII din 3 ianuarie 1992](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP19920103845) cu privire la antreprenoriat şi întreprinderi şi [Legea nr. 135-XVI din 16 iunie 2007](file:///C:\Users\Denis\AppData\Local\Microsoft\Windows\Temporary%20Internet%20Files\Content.Outlook\CQA7F2IY\TEXT=LPLP20070614135) privind societăţile cu răspundere limitată.

**12.** Valoarea aportului în natură la capitalul social se estimează de evaluatorii și întreprinderile de evaluare în conformitate cu [Legea nr. 989-XV din 18 aprilie 2002](file:///C:\Users\Lilia%20Palii\Downloads\TEXT=LPLP20020418989) cu privire la activitatea de evaluare

**13.** Valoarea aportului în natură la capitalul social se aprobă de organul autorizat al agenţilor economici, conform actelor sale de constituire şi/sau conform legislaţiei Republicii Moldova.

**III. Particularităţile beneficierii de scutire de taxa vamală şi de TVA în cazul importului activelor materiale destinate includerii în capitalul social**

**al agentului economic**

**14.** Pentru a beneficia de scutirea de taxa vamală şi de TVA, agentul economic prezintă la organul vamal, în raza căruia activează, decizia Camerei Înregistrării de Stat privind înregistrarea modificărilor şi copia acesteia.

Organul vamal nu va solicita alte acte şi nu va întreprinde alte acţiuni în exces.

Termenul de verificare de către organul vamal a actelor prezentate nu va depăși termenul prevăzut de art. 199 al Codului vamal.

**15.** Suma facilităţii fiscale și vamale se va determina reieşind din valoarea în vamă a activelor materiale.

**16.** În cazul neprezentării documentelor specificate la pct. 14 al prezentului Regulament, la momentul depunerii declaraţiei vamale de import al activelor materiale, agentul economic importator achită TVA şi taxa vamală în modul stabilit de cadrul legal în vigoare, iar restituirea ulterioară a sumelor încasate de către organele vamale nu se efectuează.

**17.** În cazul imposibilităţii emiterii deciziei de către Camera Înregistrării de Stat în termenul prevăzut de legislaţie pentru depunerea declaraţiei vamale de import, agentul economic este în drept să aleagă unul din regimurile vamale suspensive prevăzute la art. 23 alin. (1) pct. 2) al Codului vamal, dacă aceste acţiuni nu contravin codului menţionat şi altor acte normative.

**IV. Particularităţile beneficierii de facilitate fiscală în cazul livrării pe teritoriul Republicii Moldova a activelor materiale destinate includerii în capitalul social al agentului economic**

**18.** Pentru a beneficia de scutirea de TVA a activelor materiale pe termen lung destinate includerii în capitalul statutar (social) livrate pe teritoriul ţării, la momentul efectuării tranzacţiei, agentul economic cumpărător (beneficiar) trebuie să dispună de decizia Camerei Înregistrării de Stat privind înregistrarea formării sau majorării capitalului social cu activele materiale care corespund condiţiilor prevăzute la pct. 7 al prezentului Regulament, copia căreia va fi prezentată furnizorului.

**19.** În cazul în care contribuabilul întruneşte toate condiţiile stabilite pentru beneficierea de facilitate fiscală, la livrarea pe teritoriul republicii a activelor materiale destinate includerii în capitalul social al agentului economic, se va elibera factura de expediţie.

**20.** Valoarea activelor materiale scutită de TVA şi indicată în factura de expediţie nu va depăşi valoarea cu care acestea sunt incluse în capitalul social.

**21.** În cazul construcţiei şi achiziţionării unor active materiale cu forţe proprii, altele decît cele menţionate în pct. 7 al prezentului Regulament, includerea ulterioară a acestora în capitalul social nu reprezintă livrare şi respectiv, nu cade sub incidenţa Titlului III al Codului fiscal.

**Notă informativă**

Scopul elaborării proiectului Hotărîrii Guvernului pentru aprobarea Regulamentului cu privire la modul de aplicare a facilităţilor fiscale stabilite în art. 103 alin. (1) pct. 29) al codului fiscal nr. 1163-XIII din 24 aprilie 1997 şi art. 28 lit. q2) al Legii 1380-XIII din 20 noiembrie 1997 cu privire la tariful vamal, este implementarea unui mecanism eficient de aplicare a facilităţilor fiscale și vamale sus-nominalizate.

Necesitatea elaborării proiectului respectiv este generată de problemele privind modul de aplicare facilităţilor, care au apărut pe parcursul derulării perioadei de acţiune a reglementărilor privind scutirea de achitarea TVA şi taxa vamală a mijloacelor fixe destinate includerii în capitalul social (de la data intrării în vigoare pînă la 01 ianuarie 2013), precum şi, de aducerea în concordanţă a ultimelor modificări şi completări operate în art. 103 alin. (1) pct. 29) al codului fiscal nr. 1163-XIII din 24 aprilie 1997 şi art. 28 lit. q2) al Legii nr. 1380-XIII din 20 noiembrie 1997 cu privire la tariful vamal, prin Legea nr. 324 din 23 decembrie 2013 pentru modificarea şi completarea unor acte legislative.

Din considerentul, că Hotărîrea Guvernului nr. 102 din 30.01.2007 privind aprobarea Regulamentului cu privire la modul de aplicare a facilităţilor fiscale stabilite în art. 103 alin. (1) pct. 23) al Codului fiscal nr. 1163-XIII din 20 aprilie 1997 şi art. 28 lit. q) al Legii nr. 1380-XII din 20 noiembrie 1997 cu privire la tariful vamal este una depăşită, iar modificările propuse sunt numeroase şi esenţiale, am opinat oportună elaborarea unui Regulament în redacţie nouă.

În noua redacţie, proiectul Regulamentului vine cu următoarele modificări de îmbunătăţire a mecanismului respectiv:

* definirea noţiunilor: *„active materiale pe termen lung, active materiale pe termen lung uzurabile valoarea de intrare, proprietatea pe care se calculează uzura”*, în vederea excluderii situaţiilor de incertitudine;
* precizarea condiţiilor necesare a activelor materiale pe termen lung, pentru a beneficia de facilităţile fiscale și vamale respective;
* aducerea în concordanţă a prevederilor normative cu cele reliefate în cadrul legal în vigoare;
* lichidarea constrîngerilor pentru agenţii economici de a beneficia de facilităţi fiscale și vamale în cazul importului şi livrării pe teritoriul Republicii Moldova a activelor materiale destinate includerii în capitalul social al agentului economic.

Concomitent precizăm că, implementarea proiectului în cauză nu necesită alocarea mijloacelor financiare suplimentare din contul bugetului de stat.

Astfel, în contextul celor expuse, considerăm necesară aprobarea prezentului proiect.

**Viceprim-ministru, Valeriu LAZĂR**

**ministru al economiei**